**Ministru kabineta noteikumu projekta "Grozījumi** **Ministru kabineta 2019. gada 18. jūnija noteikumos Nr. 267 "****Noteikumi par publisku dokumentu legalizāciju ar apliecinājumu *(apostille)*"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2019. gada 18. jūnija noteikumos Nr. 267 "Noteikumi par publisku dokumentu legalizāciju ar apliecinājumu *(apostille)*""(turpmāk – noteikumu projekts) izstrādāts, lai saīsinātu laika periodu, kurā institūcijai nepieciešams iesniegt dokumenta legalizācijai nepieciešamo paraksta paraugu, no trīs mēnešiem uz vienu mēnesi, kā arī paredz pienākumu zvērinātiem notāriem pieprasīt un apstrādāt amatpersonu personas kodus. Noteikumu projektā paredzētais regulējums stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2019. gada 18. jūnija noteikumu Nr. 267 "Noteikumi par publisku dokumentu legalizāciju ar apliecinājumu (*apostille*)" (turpmāk – noteikumi Nr. 267) 6. punkts paredz, ka Latvijas Zvērinātu notāru padome (turpmāk – Padome) pieprasa, lai attiecīgā institūcija triju mēnešu laikā no pieprasījuma saņemšanas dienas iesniedz legalizācijai nepieciešamo paraksta paraugu un (attiecīgajā gadījumā) zīmoga vai spiedoga nospieduma paraugu (turpmāk abi kopā – paraksta paraugs) vai informāciju par to, ka paraksta paraugs nav pieejams. Praksē ir konstatējami vairāki gadījumi, kad attiecīgā institūcija nav atsaucīga un paraksta paraugu iesniedz nevis pēc iespējas ātrāk, kas būtu privātpersonas interesēs un atbilstu labas pārvaldības principam, bet pēc atkārtotiem Padomes lūgumiem un vairākām nedēļām, atsaucoties uz iepriekš minēto trīs mēnešu termiņu. Līdz ar to privātpersonu tiesību aizsardzības nolūkos tiesiskais regulējums padarāms vairāk motivējošs. Tādējādi noteikumu projekts paredz saīsināt laika periodu, kurā attiecīgajai institūcijai nepieciešams iesniegt dokumenta legalizācijai nepieciešamo paraksta paraugu, no trīs mēnešiem uz vienu mēnesi. Norādāms, ka arī Ārlietu ministrija ir izstrādājusi Ministru kabineta noteikumu projektu "Grozījumi Ministru kabineta 2019. gada 18. jūnija noteikumos Nr. 264 "Publiska dokumenta legalizācijas noteikumi"", kas izsludināts Valsts sekretāru 2021. gada 1. jūlija sanāksmē (VSS-623) un kas paredz, cita starp, no trīs mēnešiem uz vienu mēnesi saīsināt laika periodu, kurā iestādei ir nepieciešams iesniegt dokumenta legalizācijai nepieciešamo paraksta paraugu.Noteikumu Nr. 267 4. punkts paredz, ja legalizējamais dokuments ir parakstīts elektroniski, zvērināts notārs pārliecinās, vai legalizējamais dokuments atbilst Dokumentu legalizācijas likumā noteiktajām prasībām, un pārbauda, vai parakstītāja paraksts ir derīgs, dokumenta parakstītāja vārds, uzvārds sakrīt ar dokumentā minēto parakstītāja vārdu, uzvārdu, dokumentam ir pievienots laika zīmogs, amatpersonas dati ar dokumentā norādīto vārdu, uzvārdu un statusu atbilst viņa rīcībā esošajiem datiem.Praksē pie elektroniski parakstītu dokumentu legalizācijas rodas šaubas, vai persona, kura elektroniski parakstījusi dokumentu, ir konkrētā valsts amatpersona. Līdz ar to, lai zvērināts notārs spētu pilnībā droši dokumentu legalizēt, zvērinātam notāram ir nepieciešams valsts amatpersonas personas kods, kuru varētu salīdzināt ar elektroniskā paraksta sertifikātā iestrādāto, lai konstatētu, ka legalizācijai iesniegto dokumentu elektroniski parakstījusi konkrētā valsts amatpersona. Tādējādi noteikumu projekts paredz zvērinātiem notāriem pieprasīt un apstrādāt amatpersonu personas kodus, tos salīdzinot ar elektroniskā paraksta sertifikātā iekļautajiem personas kodiem.1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu 5. pants noteic, ka apliecinājums tiek izsniegts pēc tās personas lūguma, kas parakstījusi dokumentu, vai pēc dokumenta uzrādītāja lūguma. Pareizi aizpildīts, tas apliecinās paraksta autentiskumu, statusu, kādā darbojusies persona, kas parakstījusi dokumentu, un, kur tas nepieciešams, zīmoga vai spiedoga identitāti, kas ir uz dokumenta. Paraksts, zīmogs un spiedogs uz apliecinājuma ir atbrīvoti no jebkādas apliecināšanas. Tādējādi ar prasību ar *apostille* apliecināt statusu, kādā rīkojusies persona, kura parakstījusi dokumentu, ir nepieciešams nepārprotami identificēt konkrēto dokumentu parakstījušo personu. Personas identifikācija pēc personas koda ir viennozīmīga, jo saskaņā ar Fizisko personu reģistra likuma 6. panta otro daļu personas kods neatkārtojas, kas nav attiecināms uz personas vārdu un uzvārdu. Tādējādi šāda personas datu apstrāde ļaus zvērinātam notāram nepārprotami identificēt dokumentu parakstījušo amatpersonu. Turklāt norādāms, ka personas datu apstrādi – tiesības pieprasīt un apstrādāt amatpersonu personas kodus, tos salīdzinot ar elektroniskajā parakstā iekļautajiem personas kodiem, tādējādi nepārprotami identificējot elektronisko dokumentu parakstījušo amatpersonu, nav iespējams sasniegt citā veidā bez papildu personas datu apstrādes, jo informācija par elektroniski parakstīto dokumentu parakstītāju personas kodiem citādi zvērinātiem notāriem nav pieejama un attiecīgi šīs personas nav identificējamas. Līdz ar to bez šādas papildu personu datu apstrādes nevar tikt veikta pilnvērtīga elektroniski parakstītu publisku dokumentu legalizācija ar apliecinājumu *apostille*. Attiecīgi šāda personas datu apstrāde būtu atbilstoša arī Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) nosacījumiem, jo tiks veikta sabiedrības interesēs, kā arī īstenojot pārzinim likumīgi piešķirtās oficiālās pilnvaras. Tāpat noteikumu projekts paredz, ka gadījumos, kad legalizējamais dokuments ir parakstīts elektroniski un zvērinātam notāram nav pieejams amatpersonas personas kods, ko salīdzināt ar elektroniskajā parakstā ietverto personu kodu, šīs amatpersonas personas kodu noskaidro kārtībā, kāda noteikta dokumentu parakstījušās amatpersonas paraksta parauga izprasīšanai ar Padomes starpniecību.Vienlaikus noteikumu projekts papildina noteikumu Nr. 267 8. punktu ar atsauci uz šajos noteikumos ietverto jauno 6.1 punktu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Padome. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri, Padome, institūcijās nodarbinātie, kurām Padome varētu lūgt paraksta parauga un personas koda iesniegšanu, kā arī personas, kuras vērsīsies pie zvērinātiem notāriem publiska dokumenta legalizācijai ar apliecinājumu *apostille*. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts saīsina laika periodu, kurā institūcijā nodarbinātajiem ir nepieciešams iesniegt dokumenta legalizācijai nepieciešamo paraksta paraugu. Tādējādi personām šis zvērināta notāra pakalpojums kļūst pieejamāks. Vienlaikus noteikumu projekts paredz zvērinātiem notāriem pieprasīt un apstrādāt amatpersonu personas kodus, tos salīdzinot ar elektroniskā paraksta sertifikātā iekļautajiem personas kodiem. Tādējādi zvērinātiem notāriem būs iespēja nepārprotami identificēt dokumentu parakstījušo amatpersonu un droši veikt elektroniski parakstītu publisku dokumentu legalizāciju ar apliecinājumu *apostille.* |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā izsludināšanas Valsts sekretāru sanāksmē ievietots Tieslietu ministrijas tīmekļvietnē, kā arī paziņojums par sabiedrības līdzdalību ievietots Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2021. gada 9. jūlijā noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti), kā arī paziņojums par sabiedrības līdzdalību tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: https://mk.gov.lv/content/ministru-kabineta-diskusiju-dokumenti), tādējādi dodot iespēju sabiedrībai līdzdarboties noteikumu projekta izstrādes procesā. Sabiedrībai bija iespēja līdz 2021. gada 22. jūlijam sniegt rakstisku viedokli Tieslietu ministrijai par izstrādāto noteikumu projektu. Vienlaikus Padome iesniedza Tieslietu ministrijā attiecīgos priekšlikumus noteikumu projektā ietvertā regulējuma izstrādāšanai.  |
| 3. | Sabiedrības līdzdalības rezultāti | Sabiedrības līdzdalības ietvaros viedokļi par noteikumu projektu no sabiedrības pārstāvju puses nav saņemti.Padomes priekšlikumi ir ņemti vērā un ietverti šajā noteikumu projektā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija.  |
| 3. | Cita informācija | Nav. |

Iesniedzēja:

Tieslietu ministrijas valsts sekretāra p.i. K. Pommere

Alberinga 67036835

Kristine.Alberinga@tm.gov.lv